Πιλάφι με χοιρινό και μπιζέλια
Ανοιξιάτικο και πεντανόστιμο το σημερινό φαγάκι διά χειρός Εύης Βουτσινά.
600 γρ. χοιρινό κρέας (προτιμότερο από λαιμό που είναι τρυφερός - ζητάμε όμως από τον κρεοπώλη μας να το καθαρίσει από τα πολλά λίπη), 1 μέτριο ξερό κρεμμύδι, σε ψιλά καρέ, 1/3 φλιτζ. τσαγιού ελαιόλαδο, 2 φλιτζ. τσαγιού φρέσκα ή κατεψυγμένα μπιζελάκια (αρακάς) * - πρέπει να προμηθευτείτε 500 - 600 γρ. αρακά με το λοβό (αν πάρετε φρέσκο), 1 μέτριο καρότο, κατά προτίμηση βιολογικό, κομμένο σε μικρούς κύβους, 4 φρέσκα κρεμμυδάκια (το άσπρο και το τρυφερό πράσινο μέρος), ψιλοκομμένα, 1 ματσάκι άνηθος (χωρίς τα χοντρά κοτσάνια), ψιλοκομμένος, αλάτι και πιπέρι, 2 - 3 κουτ. σούπας χυμός λεμονιού, 1 ποτήρι νερού ρύζι Καρολίνα, το οποίο ξεπλένουμε λίγο στο σουρωτήρι, 3 ποτήρια νερού πολύ ζεστό νερό
Για να φτιάξουμε πιλάφι με χοιρινό και μπιζέλια αρχικά κόβουμε το χοιρινό σε κομματάκια σαν αμύγδαλα.Στη συνέχεια, το πλένουμε και το βάζουμε μόνο του στην κατσαρόλα. Όταν πιει τα υγρά του, προσθέτουμε το ξερό κρεμμύδι, ανακατεύουμε και, όταν στεγνώσει, ρίχνουμε το λάδι και τσιγαρίζουμε για λίγο.Προσθέτουμε τα μπιζέλια, το καρότο και όσο νερό χρειάζεται να τα σκεπάσει.Αφήνουμε το φαγητό να βράσει σε μέτρια φωτιά μέχρι να αρχίσουν να μαλακώνουν τα μπιζέλια. Θέλουν γύρω στα 10 λεπτά, αλλά να ξέρετε ότι με τον φρέσκο αρακά συμβαίνει ό,τι και με τα όσπρια - μπορεί να βράσει γρήγορα ή να καθυστερήσει αρκετά. Άρα πρέπει να δοκιμάσουμε.Όταν αρχίσει να μαλακώνει, προσθέτουμε το ζεστό νερό και ρίχνουμε το ρύζι, τα κρεμμυδάκια, τον άνηθο, αλάτι και πιπέρι.Ανακατεύουμε και συνεχίζουμε το μαγείρεμα για 15 λεπτά ή μέχρι το ρύζι να πιει όλα τα υγρά.Δοκιμάζουμε το αλάτι και προσθέτουμε το λεμόνι.Αποσύρουμε από τη φωτιά, σκεπάζουμε με πετσέτα για 10 λεπτά, να «σταθεί» το φαγητό και σερβίρουμε το πιλάφι με χοιρινό και μπιζέλια.
Αρακάς,Ρύζι,Χοιρινό